ไดเร็คเอเชียขอโต100%
ไดเร็คเอเชีย ตั้งเป้าโตปีละ 100% ดันยอดขายให้ได้ 5,000 ล้าน ใช้กลยุทธ์เบี้ยถูก
16 มี.ค. 2559

ไดเร็คเอเชีย ตั้งเป้าโตปีละ 100% ดันยอดขายให้ได้ 5,000 ล้าน ใช้กลยุทธ์เบี้ยถูก
นายอีดิป โอคูร์ ประธานเจ้าหน้าที่บริหาร บริษัท ไดเร็คเอเชีย ประเทศไทย เปิดเผยว่า บริษัทมีเป้าหมายระยะยาว 5 ปี (2559-2563) ต้องเติบโตให้ได้ปีละ 100% ทุกปี เพื่อทำยอดขายเบี้ยประกันให้ได้ถึง 5,000 ล้านบาท และมีฐานลูกค้าอยู่ที่ 5 แสนราย เมื่อเทียบกับปีนี้ที่ตั้งเป้าทำเบี้ยไว้ที่ 300 ล้านบาท
ทั้งนี้ กลยุทธ์สำคัญที่ใช้ดึงดูดลูกค้ายังคงเป็นเรื่องของค่าเบี้ยที่ถูกเป็นหลัก เนื่องจากช่องทางขายของบริษัทนั้น ไม่ได้มีสาขา ไม่มีตัวแทน ทำให้บริษัทมีต้นทุนการขายที่ต่ำ รวมถึงการคิดเบี้ยประกันที่เป็นไปตามความเสี่ยงของลูกค้า เช่น เป็นหัวหน้าครอบครัว หรือกลุ่มผู้ใหญ่ ค่าเบี้ยก็จะปรับลดลงได้อีก เมื่อรวมทั้งหมดแล้วทำให้บริษัทสามารถเสนอค่าเบี้ยที่ต่ำกว่าคู่แข่งได้  
นายอีดิป กล่าวว่า ในปีนี้บริษัทได้วางสัดส่วนการเติบโตของธุรกิจจากลูกค้าใหม่ไว้ที่ 70% โดยจำนวนกรมธรรม์ลูกค้าใหม่ที่ 2.5 หมื่นฉบับ มีจำนวนกรมธรรม์ลูกค้าต่ออายุที่ 1.1 หมื่นฉบับ และกำลังพิจารณาขยายรับประกันรถประเภทอื่นเพิ่มอีกด้วย
“ตอนนี้สินค้าหลักของบริษัทยังเป็นประกันรถยนต์ทั้งหมด แบ่งเป็นเบี้ยประกันชั้น 1 สัดส่วน 80% ส่วนที่เหลืออีก 20% เป็นประกันรถประเภทอื่น แต่ในอนาคตมีแผนที่จะขยายการขายประกันที่ไม่ใช่รถยนต์ หรือนันมอเตอร์ด้วย โดยขณะนี้อยู่ระหว่างศึกษารายละเอียด ซึ่งปัจจุบันบริษัทยังคงขายให้กับบริษัท ฟอลคอนประกันภัย เพียงรายเดียว มีฐานลูกค้าหลักอยู่ในกรุงเทพฯ และมีอายุระหว่าง 25-55 ปี” นายอีดิป กล่าว
สำหรับในปี 2558 ที่ผ่านมา บริษัททำเบี้ยได้ 140 ล้านบาท เติบโตขึ้นด้วยจำนวนกรมธรรม์ 1.4 หมื่นฉบับ คิดเป็นการเติบโตของรายได้กว่า 500% เมื่อเทียบกับปี 2557
“เราเชื่อมั่นว่าธุรกิจประกันรถยนต์ในไทยยังมีศักยภาพสูงมาก และบริษัทได้เริ่มทำธุรกิจเต็มรูปแบบในไทยเมื่อปี 2557 ต่อเนื่องมาถึงปี 2558 ก็ได้เปิดตัวแคมเปญการตลาดผ่านโฆษณาทางทีวี และได้รับความสนใจเป็นอย่างมาก เป็นช่วงเวลาที่เรามุ่งเน้นการสร้างความน่าเชื่อถือและไว้วางใจจากผู้ขับขี่ในไทย ดังนั้นไทยจึงเป็นตลาดหลักของเรา และเรากำลังลงทุนอย่างมากในงานบริการ บุคลากร และการสร้างแบรนด์  จึงทำให้เรามั่นใจว่าปีนี้จะสามารถขยายอีกเท่าตัว” นายอีดิป กล่าว